खरीदी केंद्रों से धान का सौ फीसदी उठाव हुआ
बिलासपुर| जिले के सभी 130 धान खरीदी केंद्रों से शत-प्रतिशत धान का उठाव हो चुका है। जबकि संग्रहण केंद्रों में अभी धान का उठाव बाकी है। खाद्य विभाग के अनुसार यहां से भी 25 मार्च तक उठाव कर लिया जाएगा। इस वर्ष जिले में कुल पंजीकृत रकबा 124511 हेक्टेयर में धान की खेती हुई। 93 सेवा सहकारी समितियों के अंतर्गत संचालित 130 धान खरीदी केंद्रों में कुल 81656 पंजीकृत किसानों ने खरीदी केंद्रों में धान बेचा। इस तरह 38 लाख 25 हजार 506 क्विंटल धान की खरीदी हुई। माना जा रहा था कि यहां से 15 फरवरी तक धान का उठाव हो जाएगा। बहरहाल देर ही सही, पर अब सभी खरीदी केंद्रों से धान का उठाव हो चुका है। इधर संग्रहण केंद्रों में अभी भी धान का उठाव चल रहा है। 6 संग्रहण केंद्रों में पेंड्रा से पहले ही धान का उठाव हो चुका था। बाकी पांच केंद्रों से अभी उठाव बाकी है। प्रभारी खाद्य नियंत्रक आशुतोष चतुर्वेदी के अनुसार खरीदी केंद्रों से धान उठाव के लिए 31 मार्च तक का समय दिया गया है, कोशिश की जा रही है कि निर्धारित समय से पहले यानी 25 मार्च तक धान का उठाव कर लिया जाए। खाद्य विभाग के अनुसार वर्तमान में राज्य में तीन ही ऐसे जिले हैं, जहां खरीदी केंद्रों से धान का शत-प्रतिशत उठाव हो चुका है। इसमें बिलासपुर के साथ ही कोरबा व कोरिया जिला शामिल है।
hin_Deva hin_Deva